Diari Oficial de la Generalitat Valenciana


Sumari del DOGV 4871, del 27-10-2004 (2004/10320)

ACORD de 22 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Conterevega, SL, consistent en una actuació integral per a la instal·lació d'una planta de separació i reciclatge de runes en sòl no urbanitzable del municipi d'Almoradí.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4871

Data del DOGV
:   27-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10227


Data del document
:   22-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Almoradí
    * pla d'urbanisme
    * terreny industrial

ACORD de 22 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Conterevega, SL, consistent en una actuació integral per a la instal·lació d'una planta de separació i reciclatge de runes en sòl no urbanitzable del municipi d'Almoradí. [2004/A10857]
  
El Consell de la Generalitat, en la reunió del dia 22 d'octubre de 2004, va adoptar l'acord següent:
  
Vist l'expedient promogut per la mercantil Conterevega, SL, on sol·licita la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una planta de separació i reciclatge de runes a la partida de El Pino, polígon 14, parcel·les 11 (a, b i c) i 102, en sòl no urbanitzable del municipi d'Almoradí, i de conformitat amb els següents
  
Antecedents de fet
  
1. Amb data 7 de març del 2001 Manuel Martínez Sánchez i Ramón Cayuelas Gómez, en representació de la mercantil Conterevega, SL, van presentar en el Servei Territorial d'Urbanisme d'Alacant, instància i documentació complementària sol·licitant la declaració d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una planta de separació i reciclatge de runes procedents de la construcció a la partida de El Pino, polígon 14, parcel·les 11 (a, b i c) i 102, a sòl no urbanitzable del terme municipal d'Almoradí.
  
2. La documentació aportada està integrada per títols de propietat, informació cadastral, memòria informativa i justificada de l'ordenació, plànols d'informació urbanística i d'ordenació, avaluació economicofinancera i programació de l'actuació i estudi d'impacte ambiental. En ella queden definides les característiques de l'ordenació proposada i es preveuen totes les obres d'enllaç amb les xarxes generals d'infraestructures i serveis públics necessaris per al funcionament de l'activitat.
  
3. Se sol·licita un únic ús en la parcel·la, el d'una planta industrial per a la separació i el reciclatge de les runes comunament produïdes en les obres de construcció, que comprén zona de bàscules, nau i oficina, zona de producció, zona d'emmagatzemament i producció de runa neta, zona de separació de runa bruta i zona de sitges.
  
L'actuació es concreta en els termes següents:
  
Tipus de sòl: SNU/general.
  
Instal·lació: planta de separació i reciclatge de runes.
  
Superfície de parcel·la: 83.456,24 m². Propietat de l'entitat promotora.
  
Superfície ocupada per construccions:
  
Naus i oficines: 3.225 m².
  
Superfície ocupada per instal·lacions:
  
Zona de bàscules: 411,64 m².
  
Accés nau i aparcament: 912,08 m².
  
Zona de producció: 2.647,05 m².
  
Zona de runa neta: 15.200 m².
  
Zona de runa bruta: 670,04 m².
  
Zona de sitges: 1.000 m².
  
Vials interiors: 14.800 m².
  
Accés: 417,98 m².
  
Camí: 1.555 m².
  
Hort: 15.454,89 m².
  
Pantalla vegetal i jardins: 4.347,32 m².
  
Ocupació edificacions: 3,8%.
  
Coeficient d'edificabilitat: 3.225/83.456,24 = 0,0386 m²/m².
  
Reculades d'edificacions a límits de parcel·la: 25 m.
  
Les construccions previstes es troben fora de les zones d'afecció de la CV-935 i l'autopista A-37.
  
4. Inicialment el promotor va sol·licitar declaració d'interés comunitari a l'empara de l'article 18 de la Llei sobre Sòl No Urbanitzable. Això no obstant, la Comissió Informativa d'Urbanisme, en sessió de 7 de setembre del 2001, va acordar suspendre'n la tramitació fins que no es completaren determinats extrems de la sol·licitud; i va considerar, a més, que aquesta havia de substanciar-se pel procediment previst en l'article 8.2 de la Llei 4/1992, sobre Sòl No Urbanitzable, en relació amb l'article 20 d'aquesta.
  
En aquest sentit, el llavors director general d'Urbanisme i Ordenació Territorial va dictar, en data 25 de febrer del 2002, resolució suspensiva del procediment, i va ordenar la remissió de les actuacions a la Comissió Territorial d'Urbanisme d'Alacant, a fi que aquesta verificara el compliment de les referides consideracions, i continuara, si és el cas, la tramitació pel procediment extraordinari. La documentació, que ha sigut completada mitjançant successives aportacions, s'estima suficient per a la requerida tramitació.
  
Atés que es consideren esmenades les condicions ressenyades per l'anterior resolució, es va admetre a tràmit mitjançant la Resolució de data 2 d'octubre del 2003, del conseller de Territori i Habitatge. Aquesta admissió es va sotmetre al tràmit d'informació pública mitjançant publicació en el Diari Oficial de la Generalitat Valenciana número 4.643, de 3 de desembre del 2003, i en el periòdic La Verdad de 9 de desembre de 2003.
  
Hi consta el certificat emés pel secretari de la Direcció Territorial de la Conselleria de Territori i Habitatge a Alacant, en data 7 d'abril del 2004, pel qual s'assenyala la realització del tràmit d'exposició pública sense que s'hi haja presentat cap al·legació.
  
5. Durant la tramitació de l'expedient s'han emés els informes següents:
  
- Ajuntament d'Almoradí, amb data d'entrada de 17 d'octubre del 2002, que pondera favorablement els aspectes previstos en els apartats a), b) i c) de l'article 20.1 de la LSNU. S'aporta un nou plànol d'instal·lacions, que s'ajusta a la normativa municipal.
  
- Ajuntaments d'Algorfa i Los Montesinos: es va justificar la impossibilitat d'ubicar la instal·lació proposada als municipis de la zona mitjançant sengles informes sobre la inexistència de sòl apte per a realitzar l'activitat dels municipis confrontants d'Algorfa i Los Montesinos, amb data d'entrada de 19 de desembre del 2002.
  
- Servei de Gestió de Residus, de la llavors Conselleria de Medi Ambient, de data 5 de març del 2003, pel qual es va considerar compatible l'actuació amb la planificació i els criteris de gestió establits en el Pla Integral de Residus de la Comunitat Valenciana.
  
- Oficina del Pla de Carreteres, de la llavors Conselleria d'Obres Públiques, Urbanisme i Transports, rebut amb data 24 d'abril del 2003, en sentit favorable.
  
- Conselleria d'Indústria, Comerç i Turisme, de data 26 de novembre del 2003, en sentit favorable.
  
- Direcció General de Gestió del Medi Natural, de la Conselleria de Territori i Habitatge, la qual emet la Declaració d'Impacte Ambiental, de caràcter favorable, de data 21 de maig del 2004. Aquesta resolució condiciona el funcionament de l'activitat al fet d'obtenir de la Direcció General de Qualitat Ambiental, de la Conselleria de Territori i Habitatge, l'autorització a què fa referència l'article 13 de la Llei estatal 10/1998, de 21 d'abril, de Residus, i l'article 50 de la Llei 10/2000, de 12 de desembre, de la Generalitat, de Residus de la Comunitat Valenciana. El Servei de Gestió de Residus de l'esmentada Conselleria establirà les modificacions i mesures correctores del projecte que s'estimen oportunes.
  
6. Les infraestructures plantejades i acceptades pels organismes competents són:
  
- L'accés rodat s'efectuarà per la carretera CV-935, denominada d'Almoradí a Los Montesinos (antiga A-303 i A-342 d'Algorfa a San Miguel de Salinas), la qual pertany al tipus de xarxa local, de titularitat autonòmica, i li és aplicable el règim de servituds contingut en la Llei de Carreteres de la Comunitat Valenciana, i, en concret, en l'article 33, que estableix la zona de protecció de la via en 180 m, mesura des de l'aresta exterior de la calçada. Actualment, la CV-935 posseeix en el tram afectat una amplària de 6 m, amb voreres d'emergència de 0,25 m. Aquesta amplària es considera molt reduïda per a executar girs a esquerres que permeten la incorporació al camí d'accés a la planta i, al mateix temps, permeten la incorporació dels vehicles que ixen d'aquesta cap a la carretera. Per a permetre l'accés a la planta, es planteja per tant una intersecció en T amb carrils d'espera.
  
- L'abastiment d'aigua per a ús de l'activitat (polvorització per a eliminació de pols) està garantit, ja que en la parcel·la (la qual està proveïda de dret a reg) es disposa d'una bassa, i s'instal·larà un depòsit d'aigua en la nau el qual s'abastirà d'aquesta bassa. L'aigua potable per a ús de vestuaris, sanitaris o personal obrer es realitzarà mitjançant la instal·lació d'un depòsit d'aigua potable, la qual serà renovada periòdicament mitjançant camions cisterna segons les disposicions sanitàries vigents.
  
- L'abastiment d'energia elèctrica es realitzarà mitjançant la instal·lació d'un centre de transformació, alimentat des d'una línia de mitjana tensió que tindrà el seu punt d'entroncament en una línia situada en les proximitats de la parcel·la.
  
- Els residus sòlids procedents de l'activitat es carregaran en camions i es traslladaran a un abocador controlat, mentre que la resta dels residus sòlids aniran als contenidors del servei municipal. La depuració de residus i les aigües negres procedents de serveis higiènics seran conduïdes a una fossa sèptica. En l'activitat no hi ha abocaments industrials.
  
7. La Comissió Informativa de la Comissió Territorial d'Urbanisme d'Alacant, en sessió de 22 de juny del 2003, va emetre informe favorable a la present sol·licitud de declaració d'interés comunitari.
  
Fonaments de dret
  
1. La sol·licitud formulada ha de resoldre's a l'empara del que disposa la Llei 4/1992, de 5 de juny, de la Generalitat, sobre Sòl No Urbanitzable, i s'ha de substanciar pel procediment de declaració d'interés comunitari a què es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats industrials, terciàries o de serveis que, entre altres, necessiten l'ocupació d'una superfície major de 4 ha, o exigisquen de més de 8.000 m² construïts, només podran realitzar-se com a actuacions integrals amb el compliment previ de les condicions exigides pel apartat 1 de l'esmentat article.
  
A la vista de la superfície exigida per l'actuació, i la impossibilitat d'ubicar la instal·lació proposada en els sòls urbans o urbanitzables dels municipis de la zona, no hi ha cap dubte que la via procedimental adequada per a la resolució de l'expedient resulta ser el procediment extraordinari previst en l'article citat, una vegada constatat que es compleixen les condicions fixades en l'apartat 1 d'aquest precepte, alhora que:
  
a) Les característiques de l'actuació necessiten disposar d'una superfície de grans dimensions; i són igualment importants les necessitats constructives de la indústria, i no és possible localitzar-la dins dels sòls urbans o urbanitzables existents als municipis de la zona.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i cal destacar, amb aquest fi, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, deures i cessions propis de l'adjudicatari d'un programa d'actuació, no inferiors a les legalment exigibles en sòl urbanitzable, si bé es materialitzaran en els termes que es deriven de la proposta que figura en l'expedient.
  
2. La tramitació de l'expedient ha sigut formalment correcta i s'han complit les exigències processals establides en l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
3. La sol·licitud ha ajustat els seus paràmetres a la normativa municipal, que compleix:
  
- Normativa: normes subsidiàries, aprovades definitivament en data 10 de maig de 1996 per la Comissió Territorial d'Urbanisme (BOP 29.08.1996). Article 3.5.3.5: en SNU/general s'admeten les activitats previstes en la Llei sobre Sòl No Urbanitzable, excepte al referent a activitats terciàries que no es permeten fora del sòl urbà qualificat per a aquest fi.
  
- Superfície parcel·la: 50.000 m².
  
- Ocupació edificacions màxima: 20%.
  
- Edificabilitat: 0,20 m²/m².
  
- Altura màxima: lliure.
  
- Separació a límits: 25 m. des de qualsevol punt de l'edificació.
  
4. Respecte al règim de deures, obligacions i cessions que s'estableix en l'article 20.1.c de la Llei 4/1992, de 5 de juny, de la Generalitat, sobre Sòl No Urbanitzable, consta conveni de data 20 de febrer del 2003, subscrit entre l'entitat promotora i l'Ajuntament d'Almoradí, pel qual, conforme a l'acord del Ple de tal Ajuntament, de 30 de setembre del 2002, se substitueixen per les obres d'urbanització d'un aparcament per a camions i l'aportació anual en metàl·lic al pressupost municipal del 10% del benefici anual de la planta.
  
5. El Consell de la Generalitat és competent per a l'aprovació de l'ordenació i definició de l'aprofitament urbanístic de l'actuació integral de referència, en virtut del que s'ha preceptua l'apartat 2 de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, i l'article 5.h del Reglament dels Òrgans Urbanístics de la Generalitat, aprovat pel Decret 201/2003, de 3 d'octubre, del Consell de la Generalitat.
  
De conformitat amb els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme d'Alacant, a proposta del conseller de Territori i Habitatge, el Consell de la Generalitat
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Conterevega, SL, d'una actuació integral consistent en la instal·lació d'una planta de separació i reciclatge de runes a la partida de El Pino, polígon 14, parcel·les 11 (a, b i c) i 102, en sòl no urbanitzable del municipi d'Almoradí, en els termes que es deriven de la documentació tècnica assumida per la mercantil promotora.
  
Aquesta ordenació i declaració d'interés comunitari, com també l'adjudicació a què es fa referència en el següent apartat segon, se subjectaran a les condicions especials establides en el present acord.
  
Segon
  
Adjudicar aquesta actuació integral en favor de la mercantil Conterevega, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
Tercer
  
Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment en favor de l'Ajuntament d'Almoradí. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és el cas, de la pròpia declaració d'interés comunitari que té com a objecte.
  
Quart
  
El promotor haurà de garantir, davant de l'Ajuntament d'Almoradí, la correcta i puntual execució de la implantació en què consisteix aquesta actuació integral per un import d'almenys un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans d'inici de les obres.
  
Cinqué
  
Tot canvi que es produïsca en la titularitat de la promoció de l'actuació integral requerirà l'autorització prèvia del Consell de la Generalitat.
  
Sisé
  
L'acord d'adjudicació expressat en el precedent apartat segon, sense perjudici del que disposa l'apartat tercer, caducarà si en el termini d'un any, comptador de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que assenyale la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació, l'emetrà, arribat el cas, el conseller de Territori i Habitatge, al qual el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament d'Almoradí. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Consell de la Generalitat resolga una nova adjudicació d'aquesta o la suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
Seté
  
El desenvolupament de l'actuació integral s'haurà d'adaptar al projecte presentat pel promotor adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 21 de maig del 2004.
  
Contra el present acord, que posa fi a la via administrativa, es podrà interposar recurs potestatiu de reposició davant del Consell de la Generalitat en el termini d'un mes, comptador des de l'endemà a la notificació d'aquest, d'acord amb el que estableixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb el que disposen el articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que es puga exercitar qualsevol altre recurs que estime oportú.
  
València, 22 d'octubre de 2004
  
El vicepresident i secretari del Consell de la Generalitat,
  
VÍCTOR CAMPOS GUINOT